# Carles Fontserè i Carrió

### De Viquipèdia

Carles Fonstserè i Carrió (Barcelona, 9 de març de 1916 – Girona, 4 de gener de 2007) fou un destacat dibuixant i cartellista català, especialment de l’època republicana. També treballà com ninotaire, fotògraf i escenògraf.

Fill de carlista militant i de família burgesa. Tot i haver rebut una educació religiosa i conservadora, ben aviat es sentí atret per l’anarquisme. De formació autodidacta, ingressà a l’escola Llotja de Barcelona on hi estudià poc temps. Les primeres il·lustracions les publicà en revistes com ara Reacció, de caràcter conservador. Amb tot, gràficament havia rebut una forta influència d’artistes clarament esquerrans com ara Helios Gómez. Treballà també en el camp de la publicitat (Magatzems Bowmer & Bo) i el cinema (cartells per a la United Artists i la Universal Films). Fou impulsor del Sindicat d’Estudiants Professionals de Barcelona.

L’any 1932 col·laborà en la campanya electoral de la dreta catalanista, tot i que la seva tasca més activa tingué lloc durant la Guerra civil espanyola, amb cartells per a la UGT, la CNT, la FAI o el POUM. Durant la Guerra Civil s’allistà a les Brigades Internacionals, tot combatent a l'Ebre. Passada la guerra s’exilià a França, Mèxic i als Estats Units, on treballà de pintor, escenògraf, fotògraf i en la realització d’alguns llibres sobre el cartellisme republicà. Fou durant la seva estada a Nova York que va coneixer la seva companya sentimental Terry Broch.

L'any 1973 torna a Catalunya i s'instal·la a Porqueres (Pla de l'Estany). El 1985 va rebre la Creu de Sant Jordi de Generalitat de Catalunya.

L’any 1995 va publicar les seves memòries (Memòries d’un cartellista català) i els últims anys ha estat un membre destacat a favor del retorn dels Arxius retinguts a Salamanca. Tot el seu material gràfic i peces originals, foren confiscades després de l’ocupació franquista de la ciutat. Va morir però sense veure com li eren retornades.

La vesprada del 6 de març de 2007, la Generalitat de Catalunya li va retre un homenatge al Palau de la Generalitat sota el títol de "Visca la llibertat!".[1]

## [edita] Bibliografia

- FONTSERE, Carles: Memòries d’un cartellista català. Editorial Pòrtic. Barcelona, 1995.
- FONTSERE, Carles: Un exiliado de tercera en París durante la segunda guerra mundial, Acantilado, 2004.
- FONTSERE, Carles: París, Méxic, Nova York. Memóries, Proa, 2004.

## [edita] Enllaços externs

- Article de Fontserè sobre el cartellisme a la Guerra Civil Espanyola (castellà)
- cartells
- reportatge

Obtingut de "http://ca.wikipedia.org../../../c/a/r/Carles_Fontser%C3%A8_i_Carri%C3%B3_aab1.html"

Categories: Dissenyadors catalans | Creu de Sant Jordi

##### Views

- Article
- Discussió
- Revisió actual

##### Cerca

##### En altres llengües

- Español